GUNKUL ส่งซิกรายได้ปี 63 ทะยานแตะ 9 พันลบ. รับรู้แบ็กล็อค-ประมูลงานภาครัฐหมื่นลบ.
GUNKUL ส่งซิกรายได้ปี 63 ทะยานแตะ 9 พันลบ. รับรู้แบ็กล็อค-ประมูลงานภาครัฐหมื่นลบ.
12 มี.ค. 2563

นางสาวโศภชา ดำรงปิยวุฒิ์ ประธานเจ้าหน้าที่บริหาร บริษัท กันกุลเอ็นจิเนียริ่ง จำกัด (มหาชน) หรือ GUNKUL เปิดเผยว่า จากการเพิ่มขึ้นอย่างต่อเนื่องของกระแสเงินสดของกลุ่มบริษัทฯ อันเนื่องมาจากธุรกิจพลังงานทดแทน ทั้งโครงการโรงไฟฟ้าพลังงานแสงอาทิตย์และโรงไฟฟ้าพลังงานลมที่ทยอยเปิดดำเนินการเชิงพาณิชย์( COD) ในช่วงที่ผ่านมา ส่งผลทำให้ ทริสเรตติ้ง คงอันดับเครดิต  GUNKUL ไว้ที่ “BBB”
โดยปรับเพิ่มแนวโน้มอันดับเครดิตเป็น “Positive” หรือ “บวก” จาก “Stable” หรือ “คงที่” เพื่อสะท้อนการเพิ่มขึ้นอย่างต่อเนื่องของกระแสเงินสดจากการดำเนินงานของบริษัทฯ จากโครงการโรงไฟฟ้าพลังงานหมุนเวียนที่ทยอยเปิดดำเนินการเชิงพาณิชย์อย่างต่อเนื่อง
ทั้งนี้จะเห็นได้ว่าโครงการโรงไฟฟ้าพลังงานแสงอาทิตย์ทั้ง 2 แห่งในประเทศญี่ปุ่นสามารถดำเนินงานได้ตามแผนที่วางไว้ และส่งผลให้กระแสเงินสดเพิ่มสูงขึ้นอย่างต่อเนื่อง รวมทั้งโรงไฟฟ้าพลังงานแสงอาทิตย์และโรงไฟฟ้าพลังงานลมในประเทศที่ผลิตไฟฟ้าได้ดีกว่าที่คาดการณ์ไว้ ซึ่งปัจจุบันบริษัทฯครอบครองสัญญาซื้อขายไฟฟ้ารวม 638 เมกะวัตต์ และสามารถจำหน่ายไฟฟ้าได้แล้ว 437 เมกะวัตต์
รวมถึงโครงการโรงไฟฟ้าพลังงานแสงอาทิตย์ในประเทศเวียดนามอีก 2 โครงการรวม 60 เมกะวัตต์ที่ทางบริษัทได้ซื้อกิจการมาในช่วงเดือนกุมภาพันธ์ 2563 ซึ่งได้มีการเริ่มดำเนินงานแล้วตั้งแต่เดือนพฤษภาคม 2562 ส่งผลให้สามารถสร้างกระแสเงินสดให้กับบริษัทฯได้ทันที
นอกจากนี้บริษัทฯยังมีการดำเนินธุรกิจในส่วนของการจัดหาอุปกรณ์สำหรับระบบไฟฟ้า และรับเหมาก่อสร้างซึ่งปัจจุบันได้มีการชนะการประมูลโครงการนำสายเคเบิลลงดินขนาดใหญ่ 2 โครงการส่งผลให้มูลค่างานในมือของบริษัทเพิ่มขึ้นทำสถิติสูงสุดเกือบ 8 พันล้านบาท ซึ่งจะหนุนให้รายได้จากธุรกิจรับเหมาก่อสร้างเติบโตอย่างมีนัยสำคัญในช่วง 2-3 ปีข้างหน้า  ในส่วนของสถานะการเงินยังคงแข็งแกร่ง เนื่องจากมีการจัดการสภาพคล่องในระดับที่ดีมาก รวมทั้งมีวงเงินที่ยังไม่ได้เบิกใช้รวมกับเงินสดและหลักทรัพย์ที่มีสภาพคล่องสูงในระดับสูง
สำหรับภาพรวมธุรกิจของกลุ่มบริษัทฯ ช่วงไตรมาสแรกปีนี้ เชื่อยังคงขยายตัวได้อย่างต่อเนื่อง โดยเฉพาะรายได้และกำไรสุทธิ มีแนวโน้มที่ดี เนื่องจากทยอยรับรู้รายได้จากโครงการโรงไฟฟ้าพลังงานแสงอาทิตย์ และพลังงานลม ทั้งในและต่างประเทศ ที่ดำเนินการจำหน่ายไฟฟ้าเชิงพาณิชย์ (COD) เต็มปี และปีนี้คาดว่าจะจำหน่ายไฟฟ้าเพิ่มอีกประมาณ 100 เมกะวัตต์
ขณะที่ธุรกิจเทรดดิ้ง และรับเหมาก่อสร้าง ยังเติบโตได้อย่างต่อเนื่อง โดยบริษัทฯ เตรียมเข้าร่วมประมูลโครงการต่างๆ ของการไฟฟ้าส่วนภูมิภาค (กฟภ.) การไฟฟ้าฝ่ายผลิตแห่งประเทศไทย (กฟผ.) และการไฟฟ้านครหลวง (กฟน.)  คิดเป็นมูลค่ารวมกว่า1 หมื่นล้านบาท เพื่อนำมาต่อยอดงานในมือให้เพิ่มมากขึ้น จึงทำให้มั่นใจรายได้ปีนี้ จะแตะระดับ 9,000 ล้านบาท หรือเติบโตประมาณ 25% จากปีก่อน
“กลุ่มบริษัทฯ ยังมีโอกาสอีกมากในการเข้าร่วมประมูลงาน EPC ใหม่ๆ และมีโอกาสได้งานค่อนข้างสูง ประกอบกับการที่บริษัทฯ เดินหน้าตามแผนธุรกิจที่ได้วางไว้ โดยเฉพาะธุรกิจด้านพลังงานทดแทน ทั้งภายในและต่างประเทศ ซึ่งน่าจะเป็นปัจจัยบวกที่ทำให้ผลการดำเนินงานปีนี้เติบโตอย่างมีศักยภาพและก้าวไปข้างหน้าอย่างมีเสถียรภาพทำให้รายได้ และกำไรสุทธิปีนี้เติบโตได้อย่างโดดเด่น” นางสาวโศภชา กล่าว